Lotte Bundsgaard (S), 2001-02-20:
Som det fremgår af arbejdsministerens svar, finder regeringen det meget vigtigt, at der bliver gjort en indsats for at udligne lønforskellene mellem kvinder og mænd.
Jeg er derfor glad for, at så mange af Folketingets partier har sat ligelønnen til debat. Regeringens udgangspunkt er, at vi lever i et demokrati, hvor respekt for hinanden, ansvar og ligeværd er grundpiller, og at mangel på ligeløn er et demokratisk problem.
Problemet synes endnu større, når vi, på trods af at loven om ligeløn er 25 år gammel, endnu ikke har opnået ligeløn mellem kvinder og mænd.
Vi kan ikke leve med, at kvinder får mindre i løn end mænd for det samme arbejde.
Det kan undre, at selv i sammenlignelige job ser vi en lønforskel.
Det har Socialforskningsinstituttet undersøgt.
Det, vi står tilbage med, er de såkaldte uforklarede
lønforskelle.
De største uforklarede lønforskelle findes på det private arbejdsmarked, hvor den gennemsnitlige lønforskel mellem kvinder og mænd er på 12 pct.
Tværtimod viser undersøgelser, at ny løn har medført øgede lønforskelle på det statslige og det kommunale område.
Det er derfor vigtigt at være opmærksom på, at udviklingen ikke går den gale vej.
At vi finder de største lønforskelle på det private arbejdsmarked, er ikke ensbetydende med, at det private erhvervsliv bevidst diskriminerer kvinder.
Det tror jeg ikke at virksomhederne gør.
Men der kan fortsat eksistere holdninger, som ubevidst får arbejdsgiveren til at vurdere kvindernes arbejdskraft som værende af mindre betydning og dermed af mindre værdi.
Det spørgsmål må vi naturligvis se nærmere på i det fremtidige arbejde.
For at vi kan nærme os en reel ligeløn, har regeringen iværksat flere initiativer: Vi gennemfører en kampagne, som skal synliggøre, at vi fortsat har ligelønsproblemer i Danmark.
Vi har oprettet en hjemmeside, ligelon.dk, hvor der ligger relevante statistikker og baggrundsmateriale.
Vi har indrykket annoncer i dagspressen med det formål at synliggøre lønforskellene for befolkningen.
Arbejdsministeren og jeg har afholdt en konference den 5. februar.
Formålet med konferencen var dels at forpligte arbejdsmarkedets parter til at gøre noget aktivt for at skabe ligeløn, dels at høre erfaringer fra virksomheder, hvor man aktivt arbejder for at skabe ligelønnen.
Og jeg tror faktisk, at begge dele lykkes.
På konferencen blev der stillet forslag om, at vi en gang om året afholder et trepartsmøde om ligeløn med repræsentanter for arbejdsmarkedets parter og regeringen.
Formålet er dels at lave en status på udviklingen, dels at diskutere og iværksætte eventuelle initiativer.
Det er mit indtryk, at holdningen til forslaget generelt var positiv.
Endvidere vil jeg fremhæve det virksomhedsnetværk, som arbejdsministeren og jeg har taget initiativ til at starte.
Ideen er at få nogle af landets førende og største virksomheder til at danne grupper, hvor de udveksler erfaringer, ideer og initiativer.
Jeg er derfor meget glad for, at flere af landets største virksomheder allerede har tilkendegivet, at de ønsker at deltage.
Det gælder bl.a. Tele Danmark, Post Danmark, DONG, Bang & Olufsen og Politiken.
Det er regeringens opfattelse, at vi har brug for nogle isbrydervirksomheder, som vil være med til at udvikle metoder, der sikrer ligeløn mellem kvinder og mænd til gavn for både medarbejdere og virksomheden.
Jeg lægger stor vægt på, at opgaven med at opnå ligeløn er en fælles opgave, et fælles ansvar.
Regeringens initiativer gør det ikke alene.
Der er behov for et fælles træk fra arbejdsmarkedets parter, virksomheden og den enkelte medarbejder.
Kun på den måde kan vi nå min målsætning om en halvering af lønforskellene over de næste 5 år.
Jeg håber, at vi får en god debat i dag med gode forslag til det fremtidige arbejde.
Forhandling